Idem episcopo Lingonensi. Ex parte dilecti filii nostri P(ontii) Vizeliacensis abbatis aduersus archipresbiterum de Aualone, R de Domitiaco et I de Chora presbiteros grauem querelam accepimus, quod excommunicatis hominibus de Vizeliaco scienter communicare et diuina officia celebrare ausu temerario presumpserunt. Quia igitur tam grauem excessum irrequisitum et impunitum pretermittere non debemus, per presentia tibi scripta mandamus, quatinus causam ipsam diligenter inquiras et si rem ita inueneris, predictum archipresbiterum et alios presbiteros ab officiis suis suspensos ad nostram presentiam mittas. Litteras uero quas episcopo Eduensi mittimus, per tuum certum et securum nuncium eidem facias presentari.